Else Theill Sørensen (KF), 2004-04-16:
Vi lever i en verden, hvor det er let at rejse, selv over meget store afstande.
Det giver øgede muligheder, men det giver også problemer og udfordringer, bl.a. et stigende pres på den rige, demokratiske verden fra borgere, der af forskellige grunde ønsker at forlade deres fædreland.
Det kan være, de flygter fra personlig forfølgelse på grund af race, religion, politisk overbevisning eller lignende, det kan være på grund af generel uro og krig i deres land, og det kan være på grund af fattigdom og på andre måder elendige levevilkår. Det stigende pres har gjort det nødvendigt at stramme op på udlændingelovgivningen i bl.a. Danmark.
Det har et flertal i Folketinget gjort, især efter det seneste valg, og det er vi i Det Konservative Folkeparti særdeles tilfredse med.
Men de øgede muligheder for at rejse betyder også - og heldigvis for det - at der knyttes forbindelser på tværs af landegrænser.
De ændringer, der er i dette lovforslag med hensyn til visumbetingelser,
er tilpasninger til situationen, sådan som den ser ud i Danmark og verden i det hele taget i dag.
De nye betingelser indebærer, at de lande, hvorfra der kræves visum for at komme til Danmark, inddeles i tre grupper: asyllandegruppen, immigrationslandegruppen og andre - man kunne måske sige turistlandegruppen.
Placeringen afhænger af statistiske oplysninger om, i hvor høj grad borgere fra de pågældende lande henholdsvis søger asyl eller har til hensigt at slå sig ned mere permanent som indvandrere i Danmark.
Som det står anført i bemærkningerne, er der en sammenhæng mellem de ændrede familiesammenføringsregler og de ændringer i visumbetingelserne, der nu foreslås.
På den ene side er det ikke mere sådan, at en person, der rejser ind i Danmark på visum og under opholdet gifter sig med en herboende, kan regne med at få opholdstilladelse på grund af familiesammenføring.
Risikoen for, at personen på den måde får adgang til permanent ophold her i landet, er altså mindsket væsentligt.
Det andet samspil med familiesammenføringsreglerne kommer i den situation, hvor en ægtefælle til en herboende nægtes opholdstilladelse på grund af, at parrets samlede tilknytning til Danmark ikke er større, end den er til et andet land.
I disse tilfælde kan korte ophold på visum i Danmark give udlændingene netop den tilknytning til Danmark, der gør, at parret samlet set opfylder tilknytningskravet.
Med hensyn til muligheden for at få visum ved at stille økonomisk sikkerhed vil jeg kun sige, at det, så vidt jeg kan se, handler om situationer, hvor der ellers ville blive givet afslag.
Det Konservative Folkeparti finder de foreslåede ændringer af visumbetingelserne gode og fornuftige, og de øvrige elementer i lovforslaget, nemlig udvidelse af udvisningsbestemmelserne og afskæring af adgangen til kontante ydelser til asylsøgere i åbenbart grundløs haster-proceduren, er vi også godt tilfredse med.
Med hensyn til udvidelsen af udvisningsbestemmelserne vil jeg godt nævne, at det, der lægges op til, er særskilt udvisningshjemmel i børnebortførelsessager, i tilfælde af menneskehandel og i sager, hvor udlændinge dømmes for at tvinge nogen til at indgå ægteskab mod eget ønske.
Det er både fornuftigt og helt rimeligt. Det Konservative Folkeparti kan støtte lovforslaget.